b'\n_START_ARTICLE_\nAzijski orja\xc5\xa1ki krap\n_START_SECTION_\nOpis\n_START_PARAGRAPH_\nTa ribja vrsta je najve\xc4\x8dji krap na svetu in sodi med najve\xc4\x8dje sladkovodne ribe. Glava azijskega orja\xc5\xa1kega krapa je velika, okoli ust pa ta vrsta nima nobenih brkom podobnih izrastkov._NEWLINE_Odrasli krapi dose\xc5\xbeejo v dol\xc5\xbeino do 3 m in lahko tehtajo do 300\xc2\xa0kg. Zanimivo pri tej vrsti je, da je tetraploid, kar pomeni, da ima za vsak genski lokus \xc5\xa1tiri alele, za razliko od ve\xc4\x8dine drugih \xc5\xbeivali, ki so diploidne (imajo po alela).\n_START_SECTION_\nRaz\xc5\xa1irjenost\n_START_PARAGRAPH_\nObi\xc4\x8dajno se azijski orja\xc5\xa1ki krap zadr\xc5\xbeuje v ve\xc4\x8djih tolmunih velikih rek, ob\xc4\x8dasno pa se preseli tudi v manj\xc5\xa1e re\xc4\x8dne kanale in na poplavljena obmo\xc4\x8dja. Mlaj\xc5\xa1i primerki se zadr\xc5\xbeujejo v manj\xc5\xa1ih pritokih in mo\xc4\x8dvirjih, zlahka pa se prilagodijo tudi \xc5\xbeivljenju v drugih okoljih. Obi\xc4\x8dajno te ribe \xc5\xbeivijo v parih._NEWLINE_Ta ribja vrsta je selivka, ki z letnim \xc4\x8dasom menja \xc5\xbeivljenjsko okolje. Prehranjuje se z algami, fitoplanktonom in plodovi obvodnih rastlin. Zelo redko se prehranjuje z \xc5\xbeivalmi.\n_START_SECTION_\nOgro\xc5\xbeenost in varstvo\n_START_PARAGRAPH_\nVrsta velja za izjemno ogro\xc5\xbeeno, saj velja za lokalno delikateso in je izjemno iskana. Danes zato le redki primerki dose\xc5\xbeejo spolno zrelost. Kljub temu vrsta ni uvr\xc5\xa1\xc4\x8dena na rde\xc4\x8di seznam ogro\xc5\xbeenih vrst. Leta 2000 je bilo po podatkih Komisije reke Mekong zabele\xc5\xbeenih le deset ulovov azijskega orja\xc5\xa1kega krapa._NEWLINE_Leta 2005 je bila v Kambod\xc5\xbei ta vrsta razgla\xc5\xa1ena za nacionalni simbol, s tem ukrepom pa naj bi posku\xc5\xa1ali vrsto zavarovati pred izumrtjem.'